Restaurantele și teatrele din Cluj s-au închis la interior după doar patru zile. "Mi se pare inadmisibil și ireal".
Restaurantele și teatrele clujene se închid la doar patru zile după ce au fost deschise. Orașul Cluj-Napoca intră din nou în scenariul roșu. Ana-Maria Dragoș, administrator: "Să fii anunțat de pe o zi pe alta e inadmisibil".
Patru zile. Atât s-au bucurat de libertate locuitorii din Cluj-Napoca. Orașul a intrat din nou în scenariul roșu, după ce a ajuns la o rată de infectare de 3,49 la mia de locuitori.Decizia care intră în vigoare de mâine obligă restaurantele și teatrele să pună, din nou, lacătul pe uși. Ana-Maria Dragoș, administratorul restaurantului Da Pino din Cluj, spune ce eforturi a făcut pentru a redeschide restaurantul. Doar ca să îl închidă acum la loc."Am readus oamenii din șomaj tehnic, unu la mână, și doi la mână faptul că toată marfa a trebuit să fie cumpărată, abia a ajuns și suntem puși în situația în care rămânem cu stocuri de marfă. Ceea ce mi se pare inadmisibil și ireal având în vedere situația în care ne aflăm.Să fii anunțat de pe o zi pe alta că trebuie să închizi în data de 14 restaurantul, e inadmisibil, iar faptul că noi ca și horecari ai județului Cluj nu reușim să ne unim și să contestăm toate aceste decizii care vin pe nepusă masă, mi se pare și mai trist.", a afirmat aceasta.